ڕۆژی پێنجشەممە سەرۆکی ئەمەریکا جۆو بایدن لە کۆشکی سپی میوانداری سەرۆک وەزیری سوید ماگدالینا ئاندەرسن و سەرۆکی فینلەندا ساولی نینیستۆ دەکات، ئەوەش بەمەبەستی گفتوگۆکردن لەسەر داواکانی ئەو دوو وڵاتە بۆ چوونە پاڵ هاوپەیمانێتی ناتۆ و پشتیوانیکردن لە ئۆکرانیا و ئاسایشی ئەوروپا.
ڕۆژی چوارشەممە سەرۆک بایدن ستایشی " بڕیارە گرنگەکەی " سوید و فینلەندای کرد کە بە فەڕمی داوای ئەندامێتییان کرد لە هاوپەیمانێتی ناتۆدا.
بایدن وتی " بە گەرمی پێشوازی لە ئەندامێتی فینلەندا و سوید دەکەم لە هاوپەیمانێتییەکەدا و بەتەواوەتی پشتیوانییان لێدەکەم، هەروەها بە پەرۆشەوەم لەگەڵ کۆنگرێسی ئەمەریکا و هاوپەیمانەکانمان لە ناتۆدا کاربکەم تاوەکو بەخێرایی فینلەندا و سوید بخەینە ناو بەهێزترین هاوپەیمانێتی بەرگرییەوە لە مێژوودا."
وەزیری بەرگری ئەمەریکا لوەید ئۆستن بە هاوتا سویدییەکەی پیتەر هولتویستی وت " بەپەرۆشەوەین بۆ بەشدارییەکانی ئێوە لە هاوپەیمانێتی ناتۆدا."
هولتویست وتی سوید مافی خۆیەتی خۆی بڕیار لەسەر ئاسایشی خۆی بدات.
وتی " ئێستا کاتی ئەوەیە وڵاتانی دیموکرات لە ئەوروپا و باکووری ئەمەریکا پێکەوە دژی دوژمنکارییەکەی ڕووسیا بوەستنەوە."
سەرچاوە/ دەنگی ئەمەریکا